Baebele e re bolelela gore Anderea e ne e le morutwa wa ga Johane Mokolobetsi. Ga go pelaelo gore Petere o ne a kgatlhegela thata go reetsa dipego tsa ga mogoloe tse di kaga molaetsa wa ga Johane. Letsatsi lengwe, Anderea o ne a bona Johane a supa Jesu wa Nasaretha mme a bo a re: “Bonang, Kwana ya Modimo!” Ka bonako fela Anderea o ne a nna molatedi wa ga Jesu mme a bolelela Petere mafoko ano a a kgatlhang: Mesia o gorogile! (Johane 1:35-40) Morago ga botsuolodi jwa kwa Edene, Jehofa Modimo o ne a solofetsa gore morago ga dingwaga di ka nna 4 000 go ne go tla tla motho yo o kgethegileng yo o neng a tla naya batho tsholofelo ya mmatota. (Genesise 3:15) Anderea o ne a kopane le Mogolodi yono, Mesia ka boene! Petere le ene o ne a itlhaganelela go ya go kopana le Jesu.